Jy kán die Bybel nog glo! – Finesse Meisie
Die Bybel is die populêrste boek wat nog ooit gedruk is! Dit is ook 'n boek wat mense se lewens heeltemal kan verander en omswaai. Dit maak die grootste verskil in mense se lewens daar waar dit gelees en geleef word.
Eintlik kan die gesag van die Woord nie met ons menslike argumente bewys word nie – dis 'n geloofsaak. Die krag van die Bybel lê nie in duisende argumente nie, maar in miljoene lewens wat al daardeur verander is.
Die Bybel sal altyd sy eie gesag hê, al probeer mense, en deesdae nogal veral slim mense, ook hoe hard om dit af te breek. Omdat dit God se woorde aan ons is, praat dit met gewone mense in hulle hart en niemand kan dit verander nie!
God stuur sy Gees om die woorde wat ons lees, vir ons oop te maak sodat ons dit kan verstaan en gaan leef. Sonder die Bybel sou ons in die donker geleef het, en rondgedwaal het soos skape sonder 'n herder.
Met die Bybel kan ons God leer ken en iets verstaan van sy groot liefde vir ons. En van sy goeie bedoelings met ons. Ons kan agterkom wat Jesus vandag sou doen.